钦定古今图书集成/历象汇编/庶征典/第011卷 > 魏书 > 《天象志序》
## 钦定古今图书集成/历象汇编/庶征典/第011卷 > 魏书 > 《天象志序》

夫在天成象圣人是观日月五星象之著者变常舛
度征咎随焉。然则明晦晕蚀疾徐犯守飞流欻起彗
孛不恒。或皇灵降临示谴以戒下；或王化有亏感达
于天路。《易》称“天垂象见吉凶”观乎天文，以察时变。《书》
曰：“历象日月星辰敬授民时。”是故有国有家者之所
祗畏也。百王兴废之验万国祸福之来兆动虽微罔
不必至，著于前载，不可得而备举也。班史以日晕五
星之属列《天文志》；薄蚀彗孛之比入《五行说》。七曜一
也，而分为二志，故陆机云：“学者所疑也。”